Mary Quant

Mary Quant (født 11. februar 1930 i Blackheath, død 13. april 2023 i Farley Green) var en britisk moteskaper. Hun har ofte blitt tildelt æren for å ha funnet opp miniskjørtet og hot-pants; i realiteten var det mange av hennes samtidige på slutten av 1950-tallet og begynnelsen av 1960-tallet, som designet kjoler og skjørt der skjørtekanten stoppet over knærne, men Quants klær ble ikoniske for sitt radikale, unge og trendy formspråk. Hun fortalte selv at kolleksjonen med hotpants og andre klesplagg i jersey, fikk hun ideen til i USA da hun oppdaget at amerikanske forbrukere ble tilbudt annerledes og mer komfortable klær for hjemmebruk, enn det man var vant til i Europa. Dette var en kolleksjon som hun lanserte i siste halvdel av 1960-tallet.

 Liv og virke 
 Bakgrunn 
Quant ble født i London, men flyttet til Kent under andre verdenskrig. Hun studerte illustrasjon ved Goldsmith's College før hun startet å arbeide med å lage motehatter.

 Karriere 
I oktober 1955 slo hun seg sammen med sin mann Alexander Plunkett Greene og en regnskapsfører ved navn Archie McNair, og de åpnet en klesbutikk i Kings Road i London som de kalte Bazaar.

De fikk mye positiv respons for et par «galehus-pysjer» som ble skapt for åpningen. Dette førte til at Quant bestemte seg for å lage sin egen kleskolleksjon da hun også var misfornøyd med variasjonen på klær som var tilgjengelig for henne. Til å begynne med arbeidet hun alene, men snart hadde hun en håndfull produksjonsarbeidere som produserte de uvanlige klærne som syntes de var morsomme.

Hennes skjørt ble kortere og kortere i tiden etter 1958, en utvikling som hun så på som praktisk og frigjørende, og som gjorde det mulig også for kvinner å løpe etter bussen. Miniskjørtet, som hun helt klart er mest kjent for, ble en av de grunnleggende motene på 1960-tallet. Det er uoverensstemmelse over hvem som kom på ideen om miniskjørtet først, men Andre Courrèges og andre blir nevnt fra samme tid.

I tillegg til miniskjørtet er Quant ofte kreditert for å ha funnet opp de fargede og mønstrede strømpebuksene som vanligvis ble brukt sammen med plagget, skjønt disse er også kreditert til Cristobal Balenciaga.

Selv om det ikke er sikkert at Quant fant opp disse, er det helt klart at hun i all hovedsak er ansvarlig for at de ble så populære som de ble, særlig siden Bazaar var en populær butikk for den motebevisste «Chelsea-klikken» fra det «svingende» London. Innen 1961 hadde Quant åpnet sin andre Bazaar i Knightsbridge, og innen 1963 hadde hun begynt å eksportere til USA. For å klare etterspørselen begynte Quant med masseproduksjon gjennom å etablere Ginger Group.

Hennes popularitet var størst på midten av 1960-årene, som var tidspunktet da hun produserte de farlig korte mikro-miniskjørtene, «malerskrin»-makeup og regnfrakker av plast. Hun ble beskrevet som den ledende moteskaper utenfor Paris.

I 1966 ble Quant hedret med utnevnelse til offiser av Order of the British Empire for sin tjeneste i moteindustrien.

Sent på 1960-tallet lanserte Quant shortsen «hotpants», som ble hennes største ikon. Gjennom 1970- og 1980-årene konsentrerte hun seg om ting til hjemmet og makeup.

I 2000 trakk hun seg tilbake fra jobben som leder for Mary Quant Ltd, hennes kosmetikkselskap, etter et japansk oppkjøp. Det er over 200 Mary Quant Colour-butikker i Japan hvor hennes moter fortsatt er veldig populære.

 Referanser 

 Eksterne lenker 




Kategori:Britiske moteskapere
Kategori:Order of the British Empire (KBE/DBE)
Kategori:Engelskmenn
Kategori:Personer fra London